Den sigtede er varetægtsfængslet i fire uger.

Søndag morgen blev en 34-årig mand påkørt på Amagergade i Sindal. Efterfølgende offentliggjorde politiet både videoovervågning fra gerningsstedet og bad borgere om hjælp til at identificere manden, der kørte bilen. En 26-årig mand valgte at melde sig selv til politiet tirsdag klokken 13.30, hvor han troppede op på politigården i Aalborg og blev anholdt. Til eftermiddag blev han så varetægtsfængslet i fire uger efter et længere grundlovsforhør i retten i Hjørring. - Det er helt standard med fire uger, og det skete på den baggrund, at dommeren vurderede, at der er en særlig bestyrket mistanke for, at han har gjort det, vi sigter ham for, siger anklager Mathias Nysom Pedersen til Nordjyske . Nægter sig skyldig Det 34-årige offer var forud for hændelsen involveret i noget tumult på parkeringspladsen foran 'Bodegaen' i Sindal, inden han blev påkørt bagfra. Ifølge politiet fik offeret meget alvorlige, men dog ikke livstruende skader som følge af påkørslen. Den 26-årige er sigtet for forsøg manddrab og subsidiært sigtet for vold af særlig rå, brutal eller farlig karakter. Grundlovsforhøret blev afholdt for lukkede døre, og den sigtede nægter sig skyldig.